
E greu să vorbeşti despre o casă care ţi-a dăruit mai mult decât casa 
maternă, deşi, pe de altă parte, aceste informaţii au un caracter mai mult 
tehnic decât spiritual şi afectiv, sufletesc. Această scurtă prezentare are la 
bază informaţiile verbale ale foştilor şi actualului rector, cât şi cele scrise, 
prezente în arhiva Seminarului. 

Deja dinainte de cutremurul din 4 martie 1977, care a avariat grav ve- 
chiul edificiu al Seminarului, construit la începutul secolului al XX-lea, în 
timpul păstoririi episcopului Jacquet, se pusese problema extinderii lui, 
prin construirea a două clădiri pe laturile acestuia. Spațiile vechiului Se- 
minar erau insuficiente şi improprii pentru funcționarea normală a unui 
Seminar. Însă timpurile erau anormale, adică regimul comunist nu permi- 
tea nicidecum construirea unui nou Seminar, iar conducerea Diecezei şi a 
Seminarului a înţeles că singura variantă realizabilă era aceea a extinderii 
şi modificării pas cu pas (când şi cum se va putea) a vechiului edificiu. Ca 
atare, proiectul din 1972, înaintat autorităților statale de către pr. rector 
Eduard Ferenț, a fost respins. 

Vechiul Seminar era construit din cărămidă, cu parter şi un etaj, în forma 
literei T. Partea din față cuprindea capela, camerele părinților profesori, 
camera de primire a oaspeţilor, bucătăria, sălile de mese ale seminariştilor 
şi profesorilor, iar partea din spate era destinată cazării seminariştilor în 
dormitoare comune de 15-20 de persoane, cu un grup sanitar comun, iar la 
parter erau sălile de clasă şi o bibliotecă foarte mică. În neştiința şi igno- 
ranța mea de copil de 14 ani, cât aveam când am intrat în seminar în 1973, 
m-am mirat cum aşa o instituție de mare să aibă o bibliotecă aşa de mică. 
Vechiul edificiu era situat pe locul actualului amfiteatru şi a curţii interi- 
oare din spatele Corpului C. 

Cutremurul din primăvara anului 1977 a forțat lucrurile, în sensul că 
amplificarea vechilor spații devenise o necesitate vitală. Capela veche de la 
etaj nu mai putea fi folosită, şi ca atare a fost mutată în sala de sport de la 
parter, unde stăteam înghesuiți unul într-altul. Iar de dormit, dormeam şi 
pe hol în paturi supraetajate. Rectorul de atunci, actualul episcop Petru 

Gherghel, împreună cu preoţii de la seminar (nu-l putem uita pe scumpul 
şi simpaticul „tata”, părintele prefect Grigore Duma), printre altele, au 
marele merit în fața Domnului, ca şi recunoştinţa noastră, de a fi făcut 
eforturi, pe care doar mai târziu le-am înțeles, pentru a nu simţi gravitatea 
situaţiei. În acest timp dur am fost vizitaţi de prelatul Wilhelm Reitzer, 
directorul Centrului episcopilor germani „Furopeische Hilfsfonds” din 
Viena, centru care pe parcursul a mai mulți ani a contribuit la finanțarea 
noii construcții a Seminarului. Sprijinit moral, în special, de către părintele 
Ioan Ciuraru, părintele rector Petru Gherghel are marele merit de a fi obţi- 
nut autorizația construirii edificiului din față pe data de 22 februarie 1978, 
semnată de preşedintele Consiliului Popular al Judeţului Iaşi, Ion Iliescu, 
autorizaţie ce în prima etapă însemna doar o consolidare a vechiului edificiu. 

Proiectul clădirii (A), ce cuprinde capela, birourile, sălile de clasă, bibli- 
oteca, sala de lectură şi spaţiile de locuit ale părinților profesori, aparține 
d-lui inginer Gheorghe Hereş, şi tot el va proiecta cu timpul amfiteatrul 
(B), ca şi corpul de legătură (C) dintre cele două clădiri din spate (D1 la 
Sud şi D2 la Nord, spre parc). Structura de rezistență a tuturor clădirilor 
aparține d-lui inginer Carmil Păuleţ şi d-lui inginer Ion Cristea. Trebuie 
menționat apoi inginerul Gheorghe Boronea, datorită căruia a fost intro- 
dusă o conductă de gaz metan suficientă pentru instituţia care îşi mărea 
considerabil dimensiunile. Corpurile C şi D sunt posterioare schimbărilor 
din decembrie 1989. 

Varianta actuală a clădirii a fost aleasă de către rectorul de atunci, pă- 
rintele Petru Gherghel. 

Lucrările la Corpul A au început în primăvara anului 1978 (imediat 
după obținerea autorizaţiei), fiind supravegheate de către pr. Grigore 
Duma, înlocuit din 1979 de parohul de Răchiteni, pr. Dumitru Gabor, ce a 
condus lucrările până în 1985, când, nemaiputând suporta şantajele din 
partea oamenilor regimului, a reuşit să părăsească țara, aceasta, şi pentru 
a nu implica Seminarul în probleme ce-i aparțineau Sfinţiei sale ca respon- 
sabil de lucrări. Materialele de construcții se obțineau greu şi cu tot felul 
de intervenţii şi riscuri. Tenacitatea şi acceptarea riscurilor din partea pă- 
rintelui Gabor au o deosebită importanță în continuarea lucrărilor. Însă 
meritul principal îi aparține părintelui rector Petru Gherghel, devenit or- 
dinarius în primăvara anului 1978. Cu bucurie şi tenacitate, Sfinția sa nu 
a renunțat o clipă să susțină lucrările de construcţie, până la terminarea 
lor în 1985. Cu banii veniţi din parohii şi cu valuta primită din străinătate 
se cumpărau materialele, se plăteau muncitorii etc. Menţionăm că se lucra 
în regie proprie. 

Mari au fost greutăţile şi multe au fost jertfele depuse pentru construi- 
rea acestui edificiu. În proiect, actuala capelă era mult mai mică pentru a 

putea trece de controalele organelor statale. Dacă ar fi existat o adevărată 
libertate religioasă în România, poate că lăcaşul de cult al Seminarului ar 
fi fost astăzi o splendidă biserică într-o curte interioară, şi nu închisă intre 
zidurile Seminarului, ferită de ochii iscoditori şi răutăcioşi ai comuniştilor. 
Nu puţine au fost amenințările, retuşările şi modificările proiectului, însă 
în tot acest travaliu nu se renunţa la ideea finală, adică la un edificiu care 
să arate aşa cum arată astăzi. 

În aceşti ani era mereu printre noi, seminariştii, care ne asumaserăm şi 
rolul de muncitori, preotul Dumitru Gabor, ce supraveghea lucrările, aju- 
tat din 1982 de domnul Dumitru Solcan. Atât la turnarea planşeelor, cât şi 
la zidit, alături de muncitori, seminariştii, animați de părinții rectori Petru 
Gherghel (1975-1978), Eduard Sechel (1978-1980), Eduard Ferenţ (1980-1982), 
Ioan Robu (1982-1983), Alois Fechet (1984-1989), au transpirat mult pen- 
tru ridicarea acestei case, a noastră, şi cred că unul care a transpirat foarte 
mult este fostul rector, pr. Alois Bulai. Mărturisesc cu emoție că în acei ani 
nu cred că cineva ar fi putut să ne oprească din elanul şi jertfa noastră 
depuse pentru casa noastră, care acum surâde în lumină, înconjurată de 
flori, după dura iarnă a comunismului. Proiectul capelei este marcat teolo- 
gic de monograma lui Cristos, preotul şi maestrul nostru, al preoţilor şi 
seminariştilor, iar în teologia arhitectonică şi decorativă a capelei nu pu- 
tem ignora rolul părintelui Eduard Ferenţ. Statuia Maicii Domnului din 
capelă a fost adusă în Seminar în timpul războiului de la Surorile „Notre 
Dame” din laşi. Statuia sfântului Iosif a fost adusă de la Rădăuţi în 1972, 
prin donația pr. Iosif Krasler. 

În toamna anului 1980, noua clădire a devenit locuibilă, iar capela - 
funcțională. Cu bucurie şi emoție profundă am păşit în casa construită 
într-un timp-record cu atâtea jertfe, dar şi cu atâta entuziasm. A urmat 
apoi construirea amfiteatrului, iar când părintele Gabor a trebuit să ia 
drumul exilului, în 1985, şi acesta era gata, devenind utilizabil în toamna 
aceluiaşi an. De acum şi până în 1990 nu se va mai construi nimic, din ca- 
uza regimului comunist ce devenea mereu mai dur, mai insuportabil. 

Menţionăm că, în construcția amfiteatrului, la parter şi la primul etaj al 
Corpului B se păstrează părți considerabile din vechea clădire, atât ca o 
justificare în fața autorităţilor de odinioară a faptului că noul Seminar ar 
reprezenta doar o amplificare a vechii clădiri, cât şi ca o continuare a ve- 
chiului în nou, ca o legătură vitală şi continuă între două clădiri ce pot 
deveni una în semnificația şi menirea lor. 

Dacă aceste ziduri ar putea vorbi, cu siguranță ar da mărturie despre 
puterea divină ce poate fi blocată, dar nu învinsă în planurile sale. Credinţa, 
curajul şi clarviziunea părinţilor rectori, ale ordinariului Diecezei, în pri- 
mul rând, ale părintelui Gabor, generozitatea credincioşilor din Dieceză şi 

din multe alte părți, curajul şi profesionalismul inginerului arhitect Gheor- 
ghe Hereş, jertfele generoase şi senine ale seminariştilor, ale muncitorilor: 
iată persoanele prin care Dumnezeu şi-a zidit o nouă casă în inima Diece- 
zei. Acest Seminar nu este o clădire rece, pur materială, ci reprezintă o 
mărturie vizibilă, materializată, a unei credințe inefabile, binecuvântată şi 
susținută mereu de Dumnezeu, izvorul oricărui har şi binecuvântări. 

După căderea regimului totalitar comunist, datorită creşterii numărului 
seminariştilor, s-a simțit nevoia construirii unor noi spaţii de cazare, a noi 
clase, a unui confort strict necesar noilor condiţii. Pe data de 18 iulie 1990 
s-a obținut o autorizație de construcţie pe baza căreia s-au clădit corpurile 
D2, D1 şi corpul de legătură C. 

Între anii 1991 şi 1992 s-a construit Corpul D2, rector fiind actualul 
episcop auxiliar Aurel Percă. În anii 1993-1994 s-a construit şi Corpul D1, 
rector fiind acelaşi bun părinte Aurel. Noile clădiri păstrează linia arhitec- 
tonică şi înălțimea Corpului A, formând un tot omogen şi armonios. În 
toamna anului 1994 este numit rector neobositul părinte Alois Bulai. 

Ceea ce mai rămăsese din vechiul Seminar părea un vechi soldat ce a 
rezistat eroic vitregiilor timpurilor, dar care acum era în agonie. În 1995, 
degradată de timp şi cutremure, ultima parte din clădirea veche ce mai 
rămăsese a fost demolată. Ea se afla pe locul unde acum este curtea interi- 
oară din spatele Seminarului, între corpurile de clădire D2 şi D1. În locul 
ei, astăzi zâmbesc florile ce îmbrățişează un frumos rondou de iarbă. 

În toamna anului 1995 au început săpăturile pentru fundaţia corpului 
de legătură dintre cele două D-uri, prin urmare, corpul C. În 1996 s-a tur- 
nat fundaţia acestui corp ce a fost construit între anii 1997 şi 1998. Din 
anul 1998 şi până în prezent a fost refăcută intrarea principală a Semina- 
rului, au fost amenajate curțile din spate, iar din 1999 au început lucrările 
de construcţie pentru casa surorilor şi cea a muncitorilor, ca şi garajul, 
toate fiind aproape terminate când, la cerere, părintele rector Alois Bulai a 
fost înlocuit cu părintele Wilhelm Dancă, în anul 2001. 

Finanţarea substanţială a construirii corpului de legătură C şi a celor 
două clădiri D1 şi D2 a venit din Austria, un rol important avându-l prelatul 
Albert Holenstein. Sfinția Sa a locuit la Bregenz, în Dieceza de Feldkirch, 
Austria, şi a fost directorul diecezan al Asociaţiei „Păpstliche Missionswerk”, 
iar acum este în Parohia Săbăoani din judeţul Neamţ. 

Spațiile verzi, atât din fața Seminarului, cât şi din spate, creează ambi- 
entul vital al acestei instituții de formare sacerdotală şi, nu în ultimul 
rând, vorbesc despre dragostea tăcută, dar constantă, a părintelui Anton 
Ghiurcă, un iubitor şi cultivator al naturii ce ne înconjoară. 

În timpul mandatului actualului părinte rector Wilhelm Dancă a fost 
schimbat acoperişul de pe clădirea din față a Seminarului, au fost schimbate 

ferestrele, a fost modernizat sistemul de încălzire, a fost finalizată constru- 
irea casei pentru preoți de la Horpaz, dar şi altele. 

Aceste rânduri reprezintă doar câteva repere cronologice despre inima 
Diecezei, ce este şi inima noastră, a celor ce am fost, care suntem şi care 
vor trăi în această casă binecuvântată de Dumnezeu şi ocrotită de patronii 
ei, sfântul Iosif şi sfânta Tereza a Pruncului Isus. 


